題四羊圖一首
作者：王阮
朝代：宋

paragraphs: 三百維羣世不見，廼以四羊爲一圖。
人言此圖出韋偃，不知韋偃有意無。
巖巖參天一古木，下有輕荑滿郊綠。
雪髯隠約黑暈中，沙肋微茫筆端足。
昔聞韋侯畫馬工，杜陵長歌歌古松。
孰知畫羊更如此，世間絕藝誰能窮。
蘄春太守好事者，珍藏有此希世畫。
嗟予得見雙眼明，此一轉語久難下。
三羊遊戲芳草茵，一羊輒登枯樹根。
安得添我作牧人，爲公鞭此一敗羣。